Så mange som 300 mennesker møtte opp for å markere sin avsky mot de mange voldtektene som har skjedd i hovedstaden i det siste.

Med fakler i hånd inntok kvinner og menn lørdag hovedstadens gater for å vise sin avsky voldtekt. Tålmodigheten har tatt slutt – Oslo-natta skal tas tilbake.

Les også: 48 overfallsvoldtekter i Oslo i år

– Jeg mener jenter skal kunne gå trygt på gata, føle seg trygge på fest og bestemme over sin egen kropp uten å bekymre seg for voldtekt, sier Marte Teigen (20) til NTB.

Hun var blant dem som gikk i fakkeltoget mot voldtekt sent lørdag kveld. Politiet antar at omkring 300 mennesker deltok i markeringen.

– Vi vil møte noe av den frykten som har spredt seg på grunn av de mange voldtektene. Vi vil holde motet oppe blant Oslos kvinner og vise at de ikke trenger å sitte hjemme for å være trygge, sier leder Ane Stø i kvinnegruppa Ottar, som tok initiativ til fakkeltoget.

– Vi vil ha vår bevegelsesfrihet tilbake, vi har rett til å være ute som alle andre. Hvis vi ikke lar oss styre av frykten, men er ute og tar vare på hverandre, blir faren mindre, sier Stø til NTB. (©NTB)

Les også: – 17-åring rømte naken etter voldtekt